Komunikačný akčný plán pre Sektorový operačný program Ľudské zdroje

Vzhľadom k tomu, aby sa zvýšilo všeobecné povedomie a prehľadnosť úlohy, ktorú hrá Európska únia a vytvoril sa súvislý obraz o pomoci pri procese rozvoja ľudských zdrojov a regiónov, podľa nariadenia Rady č. 1260/99 ustanovujúceho všeobecné ustanovenia o štrukturálnych fondoch sa predpokladá prijať opatrenia vo forme komunikačného akčného plánu pre programové dokumenty. 

Za zabezpečenie propagácie pre celý blok pomoci je zodpovedný Riadiaci orgán pre Sektorový operačný program Ľudské zdroje /SOP ĽZ/, ktorý vykonáva dohľad nad opatreniami pre informovanosť a publicitu. Cieľom týchto opatrení je informovať možných a konečných užívateľov, regionálne a miestne orgány a iné príslušné verejné orgány, obchodné organizácie a podnikateľské kruhy, ekonomických a sociálnych partnerov, mimovládne organizácie, obzvlášť inštitúcie na podporu rovnosti medzi mužmi a ženami a inštitúcie usilujúce sa o ochranu a zlepšenie životného prostredia, pracovníkov a podporovateľov projektu. Rovnako ide o informovanie širokej verejnosti o úlohe, ktorú zohráva Európska únia v spolupráci so Slovenskou republikou v rámci príslušnej pomoci a  jej výsledkoch. Opatrenia pre informovanosť a publicitu musia byť v súlade s nariadením Rady č. 1159/200 z 30. mája 2000 a predkladajú sa vo forme Komunikačného akčného plánu, ktorý sa vzťahuje na každý operačný program a jednotný programový dokument. 

Komunikačný akčný plán v súlade s článkom 18 (3) nariadenia Rady č. 1260/99  pozostáva z nasledujúcich aspektov:

1.	Obsah a stratégia opatrení pre komunikáciu a informovanie 
2.	Všeobecné a špecifické ciele
3.	Administratívna zodpovednosť  za vykonanie publicity
4.	Cieľové skupiny
5.	Obsah informácií, komunikácie a podporných aktivít a nástrojov
6.	Indikatívny rozpočet
7.	Kritéria pre vyhodnocovanie stanovených akcií

1. Obsah a stratégia opatrení pre komunikáciu a informovanie 
Vízia
„Riadiaci orgán pre Sektorový operačný program Ľudské zdroje bude maximalizovať využitie všetkých zdrojov ESF, za ktoré zodpovedá,  aby priniesli úžitok všetkým ľuďom na Slovensku.“

Komunikačný akčný plán sa vzťahuje na  SOP ĽZ  a predkladá opatrenia pre informovanosť a publicitu v rámci programovacieho obdobia 2004 – 2006. Je to prostriedok pre šírenie informácií o príležitostiach, ktoré poskytuje spoločná pomoc z Európskej únie a Slovenskej republiky a aby sa zabezpečila prehľadnosť tejto pomoci. Obsahuje cestu zviditeľňovania úlohy Európskej únie a Slovenskej republiky a prezentovanie príležitostí, ktoré ESF poskytuje potencionálnym prijímateľom. Je to plán s jasnými cieľmi a aktivitami rozvrhnutými počas celého programovacieho obdobia. 

3 etapy vývojovej stratégie plánu

1. etapa →			technická príprava

2. etapa →			informovanie cieľových skupín

3. etapa →			zhodnotenie účinnosti publicity

        1. etapa →	            technická príprava

•	založenie informačnej a komunikačnej siete
•	propagácia o štrukturálnej pomoci z ESF, prostredníctvom rôznych nástrojov a iniciatív informácií a komunikácie
•	stretnutia zabezpečujúce informovanie o ESF
•	publikovanie a šírenie obsahu intervencií formou sprístupňovania zainteresovaným stranám odkazov na účasť ESF

Prvá etapa bude pozostávať z mobilizácie  skupiny manažérov ESF, ktorí budú pochádzať  z prostredia, ktoré má pravidelné a priame informácie o SOP ĽZ. Úlohou riadiaceho orgánu nie je komunikačné akcie obmedziť iba na vonkajšiu verejnosť. Interné vzdelávacie akcie manažérov sú tiež zahrnuté do tohto plánu, nakoľko práve títo manažéri budú kontaktovať verejnosť a informovať ju o intervenciách a možnostiach fondu. Zároveň budú musieť efektívne odpovedať na dopyty rozličných skupín verejnosti. Propagácia o štrukturálnej pomoci z ESF sa bude vykonávať prostredníctvom rôznych nástrojov komunikácie.

2. etapa →		informovanie cieľových skupín	

•	zabezpečenie prehľadnosti pre potenciálnych a konečných prijímateľov 
•	informovanie verejnosti o príležitostiach poskytovaných ESF a zvyšovať dôveryhodnosť zapojených inštitúcií
•	publikovanie verejnej mienky
•	tlačové informácie pre média

V druhej etape budú prijaté opatrenia, ktorých cieľom je:

a) poskytovať informácie o príležitostiach, ktoré poskytuje spoločná pomoc z Európskej únie a Slovenskej republiky, aby sa zabezpečila prehľadnosť takejto pomoci. V rámci toho pôjde o informovanie: možných a konečných užívateľov, regionálnych a miestnych orgánov, iných príslušných verejných orgánov, obchodných organizácií a podnikateľských kruhov, ekonomických a sociálnych partnerov, mimovládnych organizácií, s dôrazom na inštitúcie na podporu rovnosti medzi mužmi a ženami, zamestnancov a podporovateľov projektov 
b) informovať širokú verejnosť o úlohe, ktorú zohráva Európska únia v spolupráci so Slovenskou republikou v rámci pomoci z ESF 
c) zverejňovanie informácií o možnostiach predkladania výziev a vykonávanie publicity na úrovniach pomoci ESF, SOP ĽZ, priorít a opatrení a na úrovni projektov.

Tieto aktivity budú  neprerušované počas celého programovacie obdobia.

3. etapa →		zhodnotenie účinnosti publicity

•	zvyšovať mieru využívania ESF a jej transparentnosti spojených s vlastným prístupom, riadením a koordináciou
•	rozširovanie najlepších skúseností
•	zapojenie médií do vykonanej práce
•	uvedenie niekoľkých nástrojov o výsledkoch a analýzach
•	posúdenie dopadu informačných a publikačných opatrení

V tejto etape ide o analýzu, ako bol ESF prijímaný verejnosťou a zistenie, či boli naplnené opatrenia ohľadom publicity. Tretia a posledná etapa bude pozostávať z realizácie externých hodnotiacich činností. Tieto činnosti sa budú vykonávať na základe Dotazníkov pre publicitu, ktoré budú vypĺňať priamo predkladatelia projektov. Tieto dotazníky budú zo strany riadiaceho orgánu poskytnuté sprostredkovateľským orgánom pod riadiacim orgánom, poradenským centrám a vyšším územným celkom, ktorí ich poskytnú priamo cieľovým skupinám. Uvedené dotazníky umožnia úpravy/zmeny predpokladanej stratégie a plánovaných aktivít a poslúžia na posúdenie dopadu informačných a publikačných opatrení.

2. Všeobecné a špecifické ciele

•	vysvetľovanie úlohy Európskeho sociálneho fondu

•	informovanie verejnosti o príležitostiach, ktoré poskytuje spoločná pomoc z EÚ a zo SR, aby sa zabezpečila prehľadnosť pomoci

•	zvýšenie stupňa použitia ESF a transparentnosti prístupov, riadenia a koordinácie

•	zabezpečenie rovnosti prístupu k informáciám o pripravovanej pomoci ako aj o výsledkoch

Opatreniami na dosiahnutie uvedených cieľov je zabezpečenie prehľadnosti pre potencionálnych a konečných užívateľov a informovanie verejnosti. Informovanie a publicita sa budú týkať tých opatrení, na ktoré sa vyčlenil príspevok z fondu ESF.

3. Administratívna zodpovednosť  za vykonanie publicity

Zodpovednosť Riadiaceho orgánu pre SOP ĽZ
Za zabezpečenie propagácie pre celý blok pomoci je zodpovedný Riadiaci orgán pre SOP ĽZ, ktorý vykonáva dohľad nad opatreniami pre informovanosť a publicitu. Riadiaci orgán určený pre každý balík pomoci zabezpečí najmä:
-	zverejnenie obsahu balíka vrátane označenia zapojenia príslušných štrukturálnych fondov, kolovanie takýchto dokumentov a ich dostupnosť pre tých, ktorí ich požadujú,
-	zavedenie vhodného podávania správ o napredovaní pomoci počas doby trvania programu,
-	vykonanie informačných opatrení týkajúcich sa riadenia, monitorovania a hodnotenia pomoci zo štrukturálnych fondov, ktoré sú financované, kde je to vhodné, z výdavkov na technickú pomoc podľa príslušného balíka pomoci. 

Riadiaci orgán informuje Monitorovací výbor o kvalite a účinnosti prijatých informačných a propagačných opatrení a predkladá vhodné dôkazy ako napríklad fotografie. Vynakladá úsilie na to, aby zabezpečil, že informačný a publikačný materiál sa predloží jednotným spôsobom a v súlade s pravidlami o spôsoboch informovania a zverejňovania, ktoré sú stanovené v nariadení Rady č. 1159/2000. V tejto súvislosti je žiaduce, aby sa používala nasledovná charakteristika úlohy:

ESF: ´Pomoc pri rozvoji zamestnania prostredníctvom podpory zamestnanosti, podnikateľského ducha a rovnakých príležitostí a investovania do ľudských zdrojov.´ 

Riadiaci orgán určený na realizáciu balíka pomoci zabezpečí existenciu vhodných kanálov pre kolobeh informácií, aby sa zabezpečila prehľadnosť rôznych potenciálnych partnerov a užívateľov, najmä malých a stredných podnikov.  Informácie by mali zahŕňať:

•	jasný prehľad administratívnych postupov, ktoré je treba sledovať, 
•	popis systému pre organizovanie prihlášok, 
•	informácie o kritériách, ktoré sa použijú vo výberových konaniach a o mechanizmoch pre vyhodnocovanie, 
•	mená osôb alebo kontaktných miest na národnej, regionálnej alebo na miestnej úrovni, ktoré vedia vysvetľovať, ako funguje balík pomoci 
•	kritériá oprávnenosti pre výber. 

Ministerstvo práce, sociálnych vecí a rodiny SR ako Riadiaci orgán pre Sektorový operačný program Ľudské zdroje v rámci sekcie riadenia ESF, vytvoril sekretariát ESF, ktorý pozostáva z manažérov pre publicitu, ktorí zodpovedajú za dodržiavanie a realizáciu cieľov Komunikačného akčného plánu. Dodržiavanie týchto cieľov sa zabezpečuje aj úzkou spoluprácou so sprostredkovateľskými orgánmi pod riadiacim orgánom a vyššími územnými celkami. 

Zodpovednosť sprostredkovateľských orgánov pod riadiacim orgánom
Pre implementáciu opatrení v rámci programových dokumentov využije riadiaci orgán nasledujúcu štruktúru sprostredkovateľských orgánov pod riadiacim orgánom tak, aby boli v súlade s nariadením Rady č. 99/1260/ES, nariadením Rady č. 2001/438/ES a nariadením Rady č. 2001/448/ES:

1.	Ministerstvo školstva SR – odbor  pre ESF
2.	Ústredie sociálnych vecí a služieb zamestnanosti SR– odbor politiky a programov EÚ.

Sprostredkovateľské orgány pod Riadiacim orgánom budú zodpovedať za tieto činnosti:

•	vypracovanie materiálov na podporu informovanosti na regionálnej a miestnej úrovni,
•	vypracovanie návrhov publikačnej činnosti vo väzbe na  opatrenia v zodpovednosti príslušného SO/RO (úroveň opatrenia),
•	spolupráca pri informačnej činnosti s Riadiacim orgánom,
•	zodpovednosť za vizuálne zabezpečenie informovania  o spolufinancovaní z ESF na úrovni projektov,
•	vykonávanie prieskumov o informovanosti o ESF na miestnej a regionálnej úrovni.

Bližšia špecifikácia poslania a úloh sprostredkovateľských orgánov pod riadiacim orgánom pre SOP ĽZ bude  upravená zmluvou o prenesení časti kompetencií z riadiaceho orgánu na sprostredkovateľský orgán pod riadiacim orgánom. Zodpovednosť za riadenie zostáva v plnej kompetencii riadiaceho orgánu.

Zodpovednosť Monitorovacieho výboru
	Monitorovací výbor zabezpečí, aby o napredovaní balíka pomoci, za ktorý zodpovedá, informoval médiá. Monitorovací výbor povedie rozhovor o výročnej správe o realizácií uvedenej v článku 37 nariadenia Rady č. 1260/99, ktorá v súlade s článkom 35 uvedeného nariadenia musí obsahovať časť o informovanosti a publicite. Za kontakt s novinármi bude zodpovedať predseda Monitorovacieho výboru.

4. Cieľové skupiny 

V rámci celej spoločnosti boli identifikované hlavné cieľové skupiny, na ktoré sa má publicita zameriavať. Tieto skupiny majú odlišné postavenie v spoločnosti, rozličné potreby a záujmy, a preto si vyžadujú osobitné formy a metódy práce. Ide o nasledovné skupiny:

-	regionálne a miestne orgány a iné príslušné verejné orgány,
-	podnikateľské kruhy – predovšetkým malé a stredné podniky,
-	ekonomickí a sociálni partneri,
-	mimovládne organizácie, obzvlášť inštitúcie na podporu rovnosti medzi mužmi a ženami a inštitúcie usilujúce sa o ochranu a zlepšenie životného prostredia,
-	pracovníci a podporovatelia projektu, 
-	široká verejnosť,
-	úrady práce,
-	školy a vzdelávacie zariadenia.

5. Obsah informácií, komunikácie a podporných aktivít a nástrojov

•	Aktivity s manažérmi SOP ĽZ 
Pre dosiahnutie žiadanej publicity je potrebná vysoká profesionalita ľudí, ktorí sa tejto práci venujú. Zároveň je potrebné poznať a dodržiavať určité postupy a pravidlá. Základom pri budovaní a udržiavaní efektívneho obrazu ESF sú považovaní manažéri ESF, ktorí musia mať zabezpečený prísun kvalitných informácií. Na základe pravidelných stretnutí dôjde  k výmene skúseností a techník ako aj k príležitosti učiť sa z úspešných skúseností. Na zabezpečenie týchto aktivít sa zriadia poradenské centrá, ktorých úlohou bude:
-	  aktívne vyhľadávanie potencionálnych konečných prijímateľov,
-	  poskytovanie poradenstva v oblasti tvorby projektov,
-	  poskytovanie poradenstva v oblasti schvaľovacieho procesu projektov,
-	  poskytovanie informácií o skoordinovaní cieľov s opatreniami doplnkov programov,
-	  poskytovanie informácií o Európskom sociálnom fonde.
 
•	Formuláre
Vo formulároch, vydaných národnými, regionálnymi alebo miestnymi orgánmi, týkajúcich sa oznámenia o pomoci, žiadosti o pomoc a pridelenia pomoci, ktoré sú určené pre konečných príjemcov alebo akúkoľvek inú osobu oprávnenú dostať takúto pomoc, sa musí uviesť, že finančnú podporu poskytuje EÚ, konkrétne prostredníctvom štrukturálneho fondu ESF. V oznámení o pomoci zaslanom príjemcom sa uvedie aj výška alebo percento pomoci financovanej z daného programu. Ak je na týchto dokumentoch štátny znak alebo regionálny emblém, musia obsahovať aj logo EÚ v tej istej veľkosti. Taktiež bude vypracované logo Riadiaceho orgánu pre ESF, ktoré sa bude uverejňovať spolu s logom EÚ. 

	Médiá
Kompetentné orgány budú informovať médiá tým najvhodnejším spôsobom o činnostiach, ktoré sú spolufinancované zo strany EÚ prostredníctvom ESF. Takáto účasť sa musí primerane odraziť v týchto informáciách.

S týmto cieľom sa v súvislosti so začatím operácií a dôležitými etapami ich realizácie, musia realizovať informačné opatrenia, najmä prostredníctvom regionálnych médií (tlač, rozhlas a televízia). Tieto princípy sa vzťahujú na reklamné akcie, akými sú tlačové vyhlásenia alebo propagačné komuniké.

Televízia a rozhlas predstavujú priestor na oslovenie čo najväčšieho počtu občanov. Je preto dôležité nadviazať spoluprácu s čo možno najväčším počtom televízií a rádií, vrátane komerčných a regionálnych/mestských TV a rozhlasových staníc. Publicita v týchto médiách sa bude realizovať prostredníctvom relácií o problematike EÚ a štrukturálnych fondoch. 

•	Internet:   
V súčasnosti je internet médiom s čoraz väčším dosahom na mladú a strednú generáciu. Často je ich hlavným zdrojom informácií a preto musí poskytovať kvalitnú informačnú základňu. V tejto súvislosti sa dajú využiť už existujúce internetové stránky MPSVR SR. Jednou z úloh v rámci publicity je vytvorenie a zaregistrovanie osobitnej internetovej domény pre ESF s názvom www.esf.sk, ktorá bude priebežne aktualizovaná. Uvedená stránka umožní rýchly a ľahký prístup k veľkému množstvu detailných informácií týkajúcich sa ESF. Jej obsahom bude:
•	Programové dokumenty ESF
•	Ciele štrukturálnej politiky EÚ, nariadenia Rady, jednotlivé kontakty
•	Poslanie ESF
•	Riadiace a monitorovacie štruktúry
•	Novinky (výzvy na podávanie žiadostí, udalosti/
•	Publikácie a iné spolufinancované zdroje
•	Udalosti a iné iniciatívy
•	Zabezpečenie rýchlej komunikácie s členmi Monitorovacieho výboru

	Informačné akcie

Organizátori informačných akcií, ako sú konferencie a semináre v spojení s realizáciou operácií čiastočne financovaných zo strany ESF sa musia snažiť veľmi explicitne objasniť účasť EÚ. Bolo by možné využiť túto príležitosť na vystavenie európskych vlajok v zasadacích miestnostiach a tam, kde to je vhodné, umiestniť logo EÚ a logo riadiaceho orgánu na dokumentoch.  
 
•	Semináre
Semináre poskytujú informácie o základných témach ESF, vybraných podľa priorít politiky rozvoja ľudských zdrojov. Tieto semináre sa poriadajú aj za účasti zahraničných expertov a môžu byť vo forme regionálneho seminára prispievajúceho k povzbudeniu a podpore ESF na regionálnej úrovni. Cieľom seminárov bude poskytovať informácie a propagovať imidž Riadiaceho orgánu. 	Komunikačný akčný plán sa zaväzuje k poriadaniu rôznych seminárov s rôznymi cieľmi a formami pre rozličné cieľové skupiny. 

•	Verejné stretnutia na začiatku programovacieho obdobia 
Stretnutia propagujúce ESF sa uskutočnia ešte pred vstupom do Európskej únie za účasti reprezentantov z oblasti zamestnanosti, vyšších územných celkov, vzdelávania a manažérov pre publicitu ESF. Stretnutia budú zamerané na tie zložky, ktoré majú vzťah k ESF. 
 
•	Bezplatná linka o ESF
Cieľom bezplatnej linky ESF, zriadenej na Ministerstve práce, sociálnych vecí a rodiny SR je zvýšiť úroveň spokojnosti potencionálnych a skutočných užívateľov ESF, zvýšiť efektívnosť služieb a priblížiť potreby verejnosti manažérom pre publicitu. Táto linka podporí rýchlosť a efektívnosť reakcií na vzniknuté problémy a je dôležitým nástrojom pre mieru spokojnosti verejnosti s vykonávanými úlohami.
	
Informačné materiály

Publikácie (ako sú napríklad brožúry a letáky) o programoch alebo podobných opatreniach financovaných alebo spolufinancovaných z ESF, by mali mať na titulnej strane jasné označenie účasti EÚ, ako aj logo EÚ a logo riadiaceho orgánu  tam, kde je použitý štátny znak alebo regionálny emblém. Vyššie uvedené princípy sa budú rovnako uplatňovať pri audiovizuálnom materiále.

•	Letáky
Ide o publikáciu v podobe letáku. Je veľmi prístupná a ľahko použiteľná a informuje o potenciálnej pomoci z ESF. Pozostáva z textu, v ktorom sú informácie členené do jednotlivých blokov.

•	Užívateľská príručka ESF
Manuál pre všetkých, ktorí si želajú uchádzať sa o informácie o pomoci poskytovanej z ESF. Táto príručka bude obsahovať programové dokumenty ESF, právne zdroje a nariadenia, kontakty na príslušných  manažérov a spôsob financovania. Je určená hlavne pre manažérov operačných programov ESF a čiastočne pre vzdelávacie zložky, užívateľov a ďalších usporiadateľov projektov ESF.

•	Články v novinách/časopisoch
Pre lepšiu informovanosť širokého okruhu čitateľov sa plánuje publikovanie odborných článkov v novinách a časopisoch. Na začiatku programovacieho obdobia sa budú publikovať články o jednotlivých programových dokumentoch, ich prioritách a opatreniach  a v druhej polovici obdobia sa budú články venovať sumarizácií aktivít a výsledkom ESF.

Iné propagačné nástroje 

Počas programovacieho obdobia sa budú vykonávať rôzne príležitostné akcie, ktoré budú slúžiť na propagáciu cieľov ESF. Menovite použitie stánkov, vydávanie plagátov, účasť na veľtrhoch s cieľom vytvoriť a šíriť pozitívny obraz o ESF.

Špeciálne opatrenia týkajúce sa pamätných plakiet a plagátov

Na zviditeľnenie opatrení spolufinancovaných prostredníctvom ESF, Slovenská republika zabezpečí realizáciu ďalej uvedených opatrení v súvislosti s informáciami a publicitou:
	
•	Pamätné plakety

Na miestach, ktoré sú dostupné širokej verejnosti, by mali byť umiestnené trvalé pamätné plakety (kongresové centrá, letiská, stanice atď.). Okrem loga EÚ musia takéto plakety uviesť, aká časť sa financovala zo strany EÚ, spolu so zmienkou o ESF.

•	Plagáty
 
Za účelom informovania širokej verejnosti o úlohe, ktorú zohráva Európska únia pri rozvoji ľudských zdrojov, odborných školenia a zamestnanosti, umiestni Riadiaci orgán plagáty uvádzajúce príspevok únie a prípadne príspevok ESF na budovách inštitúcií, ktoré vykonávajú opatrenia financované z ESF.
 
Nástrojmi na dosiahnutie Komunikačného akčného plánu Riadiaceho orgánu pre SOP ĽZ  sú:

•	zorganizovanie seminárov pre zainteresovaných, odbornú verejnosť a potencionálnych konečných prijímateľov podpory z ESF s cieľom zvýšiť povedomie o ESF,
•	zabezpečenie zviditeľňovania a propagácie ESF a komunikácie s verejnosťou pomocou prípravy a publikovania tlačových správ, monitoringu tlače a udržiavania styku s médiami,
•	zabezpečenie návrhu, grafického spracovania a tlače informačnej brožúrky pre SOP ĽZ,
•	vytvorenie vlastnej webstránky pre ESF (www.esf.sk) ako základného nástroja pre rozširovanie komplexných informácií o ESF,
•	zabezpečenie úzkej koordinácie, spolupráce pri realizácií komunikačnej stratégie,
•	organizovanie a vedenie pravidelných stretnutí so sprostredkovateľskými orgánmi pod riadiacim orgánom ohľadom analýzy ako je SOP ĽZ prijímaný verejnosťou.

6. Indikatívny rozpočet

Finančné čiastky vyčlenené pre informovanie a publicitu sa uvedú vo finančných plánoch pod hlavičkou technickej pomoci (výdavky požadované na prípravu, monitorovanie a vyhodnocovanie pomoci podľa článkov 17 (2) (e), 18 (2) (b) a 19 (3) (b) nariadenia (ES) č. 1260/ 1999). Celkový rozpočet na publicitu a informovanosť z rozpočtu technickej pomoci pre SOP ĽZ je vyčíslená na 3,22 mil. EUR. Finančný plán pre Komunikačný akčný plán pre SOP ĽZ je uvedený v prílohe č. 1.

7. Vyhodnotenie publicity

Za vyhodnocovanie informačných a publikačných aktivít v zmysle nariadenia Rady č. 1159/2000 zodpovedajú monitorovacie výbory, ktoré neustále budú informovať médiá o napredovaní balíka pomoci. Monitorovacie výbory povedú rozhovory o výročnej správe o realizácii uvedenej v článku 37 nariadenia Rady č. 1260/1999, ktorá v súlade s článkom 35 uvedeného nariadenia musí obsahovať časť o informovanosti a publicite. 

	Úlohou hodnotenia je zistiť ako bol Európsky sociálny fond prijímaný verejnosťou a či boli naplnené opatrenia ohľadom publicity. Na zistenie potrebných údajov sa budú využívať Dotazníky pre publicitu, ktoré sa budú predkladať spolu so žiadosťou o grant. Uvedený dotazník bude obsahovať informácie, ktoré manažéri pre publicitu využijú pri hodnotení informačných a publikačných aktivít.
	
Techniky hodnotenia:
•	dotazníky pre publicitu
•	počet prístupov na web stránku www.esf.sk
•	posúdenie bývalého  a súčasného vzťahu k ESF
•	analýza ako je SOP ĽZ prijímaný verejnosťou
•	počet uverejnených informácií o SOP ĽZ v médiach
•	odozva účastníkov seminárov, verejných stretnutí
•	využívanie bezplatnej linky o ESF
•	počet úspešných projektov

8.     Záver
Predložený Komunikačný akčný plán je súčasťou Programového doplnku pre SOP ĽZ. Pri implementácii uvedeného plánu sa počíta so spoluprácou so sprostredkovateľskými orgánmi pod riadiacim orgánom a ich regionálnymi útvarmi. Komunikačný akčný plán sa vzťahuje k Sektorovému operačnému programu Ľudské zdroje a slúži nato, aby sa zvýšilo všeobecné povedomie a prehľadnosť úlohy, ktorú hrá Európska únia a aby sa vytvoril súvislý obraz o pomoci pri procese rozvoja ľudských zdrojov a regiónov.

Príloha č. 1

Finančný plán pre Komunikačný akčný plán 
	v mil. EUR, v stálych cenách r. 1999	
 	MPSVR SR	NÚP	MŠ SR	
 	spolu	ESF	ŠR	spolu	ESF	ŠR	spolu	ESF	ŠR	
2004	0,482	0,362	0,121	0,162	0,122	0,041	0,150	0,113	0,038	
2005	0,655	0,491	0,164	0,218	0,164	0,055	0,204	0,153	0,051	
2006	0,820	0,615	0,205	0,273	0,205	0,068	0,256	0,192	0,064	
Spolu	1,957	1,468	0,489	0,653	0,490	0,163	0,610	0,458	0,153	

	v mil. EUR, v stálych cenách r. 1999	
 	spolu	ESF	ŠR	
2004	0,794	0,596	0,199	
2005	1,077	0,808	0,269	
2006	1,349	1,012	0,337	
Spolu	3,220	2,415	0,805